# Әлемдік трендке айналған креативті индустрияның мүмкіндіктері қандай

**Бүгінде әлем елдері зияткерлік, инновация және шығармашылыққа негізделген экономиканы дамытуға назар аударып, оған басымдық бере бастады. Креативті индустрия барша мемлекеттерде экономиканың қарқынды дамып келе жатқан секторларының бірі саналады. Осы ретте**[Kazinform](https://kaz.inform.kz/)**агенттігінің тілшісі аталған бағыттың ілгерілеу тенденциялары мен мүмкіндіктерін анықтап көрді.**

## ****«Креативті индустрия» деген не?****

Қазіргі жаһандану дәуірінде көптеген адамдар креативті индустрияны жаңа экономикалық дамуға бастайтынын қадам ретінде көреді. Дегенмен, әзірге шығармашылық салалардың жалпыға бірдей қабылданған анықтамасы жоқ, яғни бұл тұрғыда әлі де түрлі пікір бар. Әлемде алғаш рет 2000 жылдары креативті индустрия жайлы айтыла бастады. Тиісінше, осы кезеңге дейін экономиканың бұл секторы қилы даму сатысынан өтіп келеді.

Тарихи деректерге сай, «креативті индустрия» ұғымы алғаш рет Ұлыбританияда пайда болған. Атап айтқанда, 1998 жылы бұл елдің Мәдениет, БАҚ және спорт департаменті оны «зияткерлік меншікті қалыптастыру және пайдалану есебінен қосымша жұмыс орындарын құруға ықпал ететін шеберлік пен талантқа негізделген қызмет түрі» деп таныды.

Ал 2004 жылы БҰҰ-ның сауда және даму жөніндегі конференциясы өнер, мәдениет, бизнес және технологияларды тоғыстырған экономика секторын – «креативті индустрия» деп атады. Ол пайымға сәйкес, мұнда негізгі пайда шығармашылық немесе интеллектуалдық әлеуетті пайдаланып шығарылатын тауарлар мен қызметтер саудасынан түседі.

Жалпы «креативті экономика» деген ұғымды кеңірек 2001 жылы БҰҰ-ның креативті экономика жөніндегі консультациялық кеңесінің мүшесі және «Креативті экономика» еңбегінің авторы Джон Хокинс енгізген. Оның тұжырымы бойынша бұл – тек білім мен талантқа негізделген әрі интеллектуалды қызметпен байланысты экономика секторы. Ал оның негізгі валютасы – идея.

## ****Креативті индустрияны дамытуда қай елдердің тәжірибесі озық саналады?****

Дамыған елдер ондаған жылдар бойы креативті индустрияны қалыптастыруға баса назар аударып келеді. Бүгінгі таңда бұл сала жылына шамамен 2,3 трлн доллар табады. Креативті индустрияның жаһандық экспорты 250 млрд долларға тең. Осы секторда жұмыспен қамтылғандар қатары үнемі өсіп келеді және олардың саны қазірде 29,5 млн адамға жетті. Болжам бойынша креативті индустрия алдағы жылдары жаһандық жалпы ішкі өнімнің 10%-ын алады.

Жаһандық инновациялық индекске сәйкес, биыл креативті экономика бойынша 132 елдің ішінде Швейцария, Швеция, АҚШ, Ұлыбритания және Сингапур көш бастады. Осылайша Швейцария қатарынан 13-ші рет әлемнің ең инновациялық экономикасы деп танылды. Биыл Швеция АҚШ-ты артқа тастап, екінші орынға көтерілді. Ал Сингапур үздіктердің бестігіне еніп, Оңтүстік-Шығыс Азия мен Тынық мұхиты маңайындағы елдердің экономикалары арасында жетекші орынға ие болды.

Қазіргі зерттеушілер креативті индустрияны мынадай үш модельге бөліп қарастырады: америкалық, скандинавиялық және шығыс-азиялық.

2006 жылдан бастап АҚШ негізінен креативті индустрияға жататын дизайнерлік, баспа және аудиовизуалды өнімдердің ірі экспорттаушысы саналады. Бұл аталған елдің басты стратегиясы ретінде айқындалған. АҚШ-та креативті және мәдени салаларды дамытудың бірыңғай федералды саясаты жоқ. Оған қарамастан, осы сала аясында 2019 жылы 30 миллионнан астам жұмыс орны құрылды.

Скандинавия елдеріндегі (Швеция, Дания, Финляндия) креативті индустрия саясаты швед моделі негізіндегі әлеуметтік мемлекет тұжырымдамасы шеңберінде қалыптасты. Бұл тәсіл кәсіпкерлікте креативті дағдыларды практикада қолдануға үйрететін кәсіптік білім беру жүйесіне, мәдениет пен өнер саласына гранттық қолдауды арттыруға, инновация мен шығармашылыққа бағытталатын инвестицияны ұлғайтуға ынталандырады.

Сонымен қатар, қалалық даму саясаты ретінде басталған Оңтүстік Корея, Жапония және Қытайдың креативті индустриясы шығармашылыққа арналған инфрақұрылымды жасақтауға емес, жаңа постиндустриалды технологиялық шешімдердің инновациялық ілгерілеуіне көп көңіл бөледі.

## ****Креативті экономиканы мемлекет тарапынан қолдау****

Креативті индустрияның даму қарқыны дәстүрлі өнеркәсіпке немесе өзге салаларға қарағанда едәуір жоғары. Мәселен, экономикалық құлдырау кезінің өзінде әлемдік креативті сектордың көлемі 14%-ға өсті. Сарапшылар пікірінше, оған аталған саладағы табиғи кедергілердің жоқтығы ықпал етіп отыр. Демек, өнімді жасау көп материалдық шығынды қажет етпейді және оны барлық жерде және ешқандай шектеусіз тұтынуға болады.

Креативті экономикада өркендеген елдердің тәжірибесі көрсеткендей, бастапқы кезеңде идеяны шындыққа айналдыру жолында мемлекеттің қолдауы маңызды. Мысалы, Оңтүстік Корея креативті индустрияның пайдасы мен әсерін толық түсіне бастады. Өйткені, бұл елде 2009 жылдан 2017 жылға дейін арнайы құрылған KOCCA креативті контент үкіметтік агенттігі жұмыс істеді. Оның қызметі аталған салаға серпіліс жасап, халықаралық нарыққа шығуға мүмкіндік ашты. Мұның бәрі K-pop немесе «корей толқынынан» басталды. Оңтүстік Кореяның сән үлгісіне, сериалдарына, компьютерлік ойындарына және басқа да мультимедиялық өнімдеріне деген қызығушылық жаһандық субмәдениетке айналды. Енді ол осы мемлекеттің имиджін жақсартып қана қоймай, корей бюджетіне орасан зор қаражат әкеліп отыр. Корей креативті индустриясы тауарларының жыл сайынғы экспорты шамамен 6 млрд долларға бағаланады.

Аталған елдерде заңнамалық тұрғыдан салықтық преференция, жоғары технологиялық техникаға кедендік бажды төмендету, зияткерлік меншікті қорғау және шетелде тауар белгілерін тіркеуге жәрдемдесу, елге ірі халықаралық көрмелерді тарту сияқты мемлекет тарапынан көмек көрсетілді.

## ****Қазақстандағы креативті индустрия****

Президент Қасым-Жомарт Тоқаевтың «Әділетті Қазақстанның экономикалық бағдары» атты Қазақстан халқына Жолдауында креативті индустрия – медиа, кино, музыка, дизайн, білім беру және ақпараттық технологиялар саласын қамтитын және жұмыспен қамтуға ықпал ететін экономика секторы ретінде айқындалған.

Қазіргі уақытта креативті индустрия мәселелері «Мәдениет туралы» ҚР Заңымен және 2021-2025 жылдарға арналған креативті индустрияны дамыту тұжырымдамасымен реттеледі. Сондай-ақ, сала өкілдерімен бірлесіп инфрақұрылымды, қолдауға бағытталған арнайы қор құру және креативті индустриямен жұмыста мемлекеттік мүлікті пайдалану жөніндегі тетіктер талқыланып жатыр. Заңнамалық көмек шеңберінде «Мәдениет туралы», «Білім туралы», «Авторлық құқық және сабақтас құқықтар туралы», «Мемлекеттік мүлік туралы», «Мемлекеттік жастар саясаты туралы» Заңдарға толықтырулар енгізу жоспарланған.

Бұл бағыттағы қазақстандық жарқын тәжірибенің бірі – «Дом-36» арт-кеңістігі. «Дом-36» – Алматыдағы креативті хаб және түрлі саладағы таланттардың басын біріктіретін алаң. Арт-кеңістік аумағында дәрістер, көрмелер, фестивальдер, питчингтер және қайырымдылық шаралары өтеді. «Дом-36» пандемия басталғанға дейін ашылып, Алматы әкімдігі мен Сыртқы істер министрлігінің қолдауы арқасында қазірге дейін дамуын жалғастырып келеді.

Фото: facebook.com/dauren.tuleev/

Жобаның негізін қалаушылардың бірі Дәурен Түлеевтің айтуынша, «Дом-36» нарықтағы ең маңызды үш мәселені анықтаған. Олар: шығармашылық сала өкілдерінің білімі мен дағдыларының жетіспеушілігі, креативті салада кәсіпкерлікті дамытуға арналған үй-жайлардың болмауы және қаржыландыру көздерін табу.

«Дом-36» осы мәселелерді шешуге бағытталған. Биыл «QazInnovations» қолдауымен бизнес-акселерация іске қосылды. Қарапайым сөзбен айтқанда, бұл – шығармашылық индустрия өкілдеріне арналған тегін оқу бағдарламасы. Оны сәтті аяқтағандар өз жобаларын инвесторларға ұсынуға мүмкіндік алды.

**«Аз уақыт ішінде біз мемлекет пайдасына 127 млн табыс әкелдік. Саланы ілгерілету мақсатында көрші елдердің тәжірибесіне сүйенеміз. Мәселен, Қырғызстанда біздің әріптестеріміз бар. Олар 7 жыл бойы жұмыс істеп, 10 арт-кеңістікті дамытып жатыр. Қырғызстандықтар креативті индустриялар паркін құруға бастамашы болды. Сәйкесінше, бастапқы кезеңде салықтан босатылды. Мұндай тетіктер креативті индустрия өкілдерінің аяққа тұруына септігін тигізеді», - деп атап өтті Дәурен Түлеев.**

**Креативті индустрияның мүмкіндігі**

Мемлекет басшысы Қасым-Жомарт Тоқаев былтырғы Жолдауында креативті индустрияны экономиканы өркендететін, халықты жұмыспен қамтуға ықпал ететін бағыт ретінде атап көрсеткен еді. Кейінгі жылдары елімізде бұл салаға ерекше көңіл бөлініп келеді.

«Қазіргі заманда азаматтар­дың шығармашылық әлеуетіне және зияткерлік капиталына арқа сүйейтін «креативті өндіріс» салалары шынайы инклюзивті экономиканы дамытудың қай­нар көзі саналады. Бұл аз десеңіз, креа­тивті экономика дарын­ды әрі шығармашыл адамдар­ды өзіне тартатын ірі қалалар­дың дамуына ықпал етуші күшке айналды. Қазақстанда бұл сала әлі дамымаған. Креативті индустрияның ішкі жалпы өнім­дегі үлесі бір пайызға да жет­пей­ді, жұмыспен қам­ту сала­сын­да­ғы үлесі өте төмен. Деген­­мен дары­ны­мен бүкіл әлемді мо­йын­датып жүр­ген отан­дастары­мыз аз емес. Біз елі­­мізде креативті эко­но­ми­ка­ның жан-жақты дамуына бар­­лық жағдайды жасауы­мыз керек. Соның ішінде зияткер­лік мен­­шік­ті қорғайтын құқық­тық тәсіл­­дер қажет. Бұл – өте ма­ңызды мә­се­­ле», деген еді Қ.Тоқаев.

Осы орайда Президент Жол­дауда бірқатар тапсырма берді. Мәселен, қазіргі таңда креативті индустрия орталықтары 3 ірі қа­лада (Астана, Алматы, Шым­­кент) шоғырланғанын, өңір­лер назардан тыс қалып отырға­ны­­на тоқталды. Мемлекет басшы­сы­­ның пайымдауынша, дарынды аза­маттарды өзіне тартатын орын­дар, яғни кретивті индустрия орталықтары барлық облыс орта­лы­ғында болуға тиіс. Онда креатив­ті адамдардың өз өнімін ком­мер­цияландыруына көмек көрсетілуі керек.

«Креативті индустрия субъек­тілері өндіріс ерекшелігіне байланысты кәсіпкерлікті қол­дау бағдарламаларына толық қа­тыса алмайды, қаржылай көмек те ала алмайды. Оларға қолдау көр­сету­ге арналған шаралардың жеке топтамасын әзірлеу қажет деп санаймын», деді Қ.Тоқаев.

Мемлекет басшысының креа­тивті индустрияны дамыту жөнін­дегі тапсырмасын орындау мақ­са­тында қызу жұмыс басталды. Мәселен, Мәдениет және ақпарат министрлігі Ұлттық экономика және Қаржы министрліктерімен бірге кешенді шара қабылдады.

Сала басшысы Аида Балаева­ның айтуынша, негізгі мақсат – шығармашылық субъектілеріне салықты жеңілдету. Осы кешенді жұмыстың нәтижесінде Үкімет арнайы қаулы қабылдады. Құ­жат­қа сәйкес, 40 қызмет түрі ар­найы бөлшек салық режіміне өтті. Яғни бизнес КТС, жеке табыс салығы, ҚҚС төлеуден босатылды.

«Аталған қызмет түрлерімен ай­налысатын субъектілер енді бірыңғай салықты ғана төлейді. Бұл жеке кәсіпкерлер үшін 2 па­йыздан 4 пайызға дейін, ЖШС үшін 8 пайызға дейін болады. Тек компанияның жылдық айналымы 2,2 миллиард теңгеден аспауы, ал штатта 200 адамнан көп болмауы қажет. Салықты жеңіл­де­ту кино, бейнеконтент пен те­ле­­­бағдарламаларды өндіруге және одан кейінгі өндіріске, му­зы­калық шығармаларға дыбыс жазу мен басып шығаруға, театр және музей өнеріне, сәулет және дизайнға, қолөнер бұйымдарына, халық шығармашылығына және кәдесыйлар өндірісіне әсер етеді.

Осы қолдау шарасын әзір­леу барысында халық­ара­лық тә­жірибені мұқият талдағанымызды атап өткім келеді. Ең озық елдердің (Ұлы­­британия, Германия, Оң­түстік Корея) тәжірибесі креативті индустрияны дамыту үшін са­лықты жеңілдетуге ерекше мән беру керектігін көрсетеді. Аталған жұ­мыс – саланы ауқымды да­мытуға бағытталған алғашқы қа­дам­дардың бірі. Бұл осы сала­дағы игілікті бастамалардың бірі деп білеміз», дейді Мәдениет және ақпарат министрі А.Балаева.

Креативті индустрияға еліміз­де енді-енді ден қойылып келеді. Әзірге бұл саланы экономиканың драйвері деп атау қиын. Дамыған елдердегідей Қазақстан қомақты пайда тауып отырмағаны да тү­сінікті. Мәжіліс депутаты Данабек Исабеков мұның бірнеше себе­бін айтады. Біріншіден, ел тұр­ғын­дары көз көріп жүрген бизнес түрлерінен өзгесіне бет бұра бермейді.

«Мәселен, жұмыспен қамту орталықтарына ұсынылған бизнес-идеяларды қарасақ, тігін тігу, торт пі­сіруден аспайды. Әрине, бұл бағытта жұмыс істеп, табыс тапқанына қарсы емес­­піз, қайта қуанамыз. Бірақ екінің бірі айналысуға қолжетімді бол­ған­дықтан, бәсеке жоға­ры, қажыр­лы еңбекті талап етеді. Сон­­дықтан креативті индус­трия­ның мүм­кіндіктерін халық­қа ж­ан-жақты түсіндіру жолға қойылғаны дұ­рыс», дейді Д.Исабеков.

Екіншіден, депутат креативті экономика саласын жетілдірудің заң­ды тетігі әлі нақтыланып, жүйе­­­ленбегенін алға тартады. Креативті бизнесті мемлекеттік қар­­жылай қолдау, инвестиция сал­ған­дағы жеңілдіктер қарастыруды ұсынады.

«Үшіншіден, креативті эко­номикаға жататын бизнес түрлерін қайта қарап, ауқымын кеңейту керек. Мәселен, Таиландта креа­тивті салаға ұлттық тағамдар мен медицинаны қосады. Бұл жа­ғын да қайта қарастырған жөн. Төр­тіншіден, Кореяда креативті контент агенттігі (KOCCA) сала­ның дамуына жауапты. Бұл ведомство киноиндустрия саласынан бастап дыбыс жазу мен музыка өндеу, компьютер және виртуалды ойын түрлеріне дейін сүйемелдейді. Бүгінде Оңтүстік Кореяда креа­тив­ті индустрия же­тек­ші сала саналады. Осындай тәжірибені ескеріп, біздің елде де арнайы агенттік құру маңызды. Алматы қаласының Креативті индус­трия басқармасының тәжіри­бесін зерделеп, өзге облыстарда да құру керек», дейді Д.Исабеков.

Былтыр күзде Алматыда «New media forum» өткені белгілі. Жиында креативті эконо­мика мәселелері жан-жақты талқы­лан­ған-ды. Сол жиында әнші, сценарист, продюсер, «Орда» тобының мүшесі Ерболат Беделхан тұщым­ды ой айтты. Оның пайымдауынша, креативті индустрияны дамыту үшін жеке кеңістік қажет.

«Қазақ тілін медиакеңістікке шығар­майынша, біз дербес бола алмаймыз. Әлемдік нарық­қа өзі­міздің тілімізбен шықпасақ, өзі­міздің кеңістігімізді қалыптас­тыр­майынша, біз өзімізді таныта алмаймыз. Осы ретте Кореяны алып қарайық. Өз тілінде әнін айтады, өз мәдениетін ұсынады, бүкіл әлемге өзін таныта алды. Шар­та­рапты жаулап алғаннан кейін, ағылышын тілін де қол­дана бастады. Осылайша, әлем­дік нарықта өзінің тілі ар­қылы өздерін таныта білді», дейді Е.Беделхан.

Әнші қазақ тіліндегі креатив­ті экономика дамыса, түркі мем­лекет­те­ріне де ықпалы тиеті­нін алға тартады. Мұндай жағдайда саланың аудиториясы 200 млн-ға дейін артуы мүмкін. Cценарист, жүргізуші, продюсер Марат Оралғазиннің пікірінше, кейінгі жылдары қазақ тіліндегі контентті көретіндер саны артып келеді. Дегенмен қазақ тілінде креативті индустриямен айна­лысатындарға үлкен жарнама берушілер назар аудармайды.

«Қазақша контентке жарнама берушілер көп келе бермейді. Мәсе­лен, орыстілді блогерлер «Sam­sung», автокөліктерді жарнамалап жүрсе, қазақ тіліндегі блогерлер пицца, донерлермен шектеледі. Яғни жарнама беру­ші­лер 90-жылдардағы қазақ­ша­ға ешкім қарамайды деген ескі көз­қа­раста қалып қойған. Сондай-ақ жарнама берушілер қазақтілді контент көрерменнің сатып алу мүмкіндігі жоқ деп ой­лайды. Бұл – жаңсақ пікір. Кө­лік салондары мен техника дүкен­дерінде көбі­не қазақтар сауда жасай­тынын тү­сін­бейді. Олар өздерінің нақты тұты­нушылары кім екенін білмей отыр», дейді М.Оралғазин.

Қорыта айтқанда, креативті индустрияны дамыту экономикаға тың серпін беретіні анық. Кейін­гі жылдары қазақ тілінде контент жасаушылардың да, көрер­мен­дердің де артқанын ескерсек, бұл саланың мүмкіндігі мол. Құзы­ретті мекемелер аталған са­ланы заңнамалық тұрғыда нақ­ты­лауға күш салып жатыр, ендігі міндет – жұ­мысты жетесіне жеткізіп орын­­дау.

# Креативті индустрия дегеніміз не?

"Креативті индустрия" термині әр түрлі салалармен байланысты: экономикалық саладан әлеуметтік мәдени салаларға дейін. Экономикада "креативті экономика" терминінің синонимдері ретінде креативті индустрия, білім экономикасы болып табылады: адамның тікелей зияткерлік қызметімен байланысты сала. "Креативті экономика" термині алғаш рет Businessweek нью-йорктік журналы 2000 жылы қолданған болатын. Сол кезден бастап бұл термин кеңінен қолданылып жатыр. Креативті индустрияның негізгі сипаттамалары: шығармашылық қызметтің әр түрлі салаларында инновациялық технологиялардың елеулі орны: ойындарды әзірлеген кезде, бағдарламалық өнімдерің әр түрінде, виртуалды немесе толықтырылған шыңдық өнімдерінде, музыка, өнер, жарнама, сәулет, кинематография, анимация, дизайн және шығармашылық қызметпен тікелей немесе жанама түрде байланысты басқа да салалар.

Әлеуметтік -мәдени салада креативті және шығармашылық индустрия шығармашылық компонент біріктіруші күш ретінде шығатын, бірақ жоғары технологиялар мен жаңалықтардың рөлі зор мәдениет дамуының жаңа типі болып табылады.

# [Креативті индустрия – ел дамуының қайнар көзі](https://aikyn.kz/259054/kreativti-industriya---el-damuynyn--k-aynar-kozi)

##### ***Елімізде соңғы уақытта креативті индустрия туралы жиірек айтылып, бұл салаға мемлекет те аса мән беріп келеді. Бұл өз кезегінде азаматтардың әл-ауқатын арттыруға, өмір сүру сапасы мен өзіне деген сенімділікті қалыптастыруға көп үлесін тигізері сөзсіз.***

25/11/2023 07:28

**1,449**  
оқылды

*Сондықтан Мемлекет басшысы осы саланы ауқымды дамыту үшін барлық жағдай жасалу қажет екенін айтқан болатын. Ол өз Жолдауында шығармашылық индустрияны қолдау бойынша жеке шаралар кешенін әзірлеу, оның ішінде әрбір облыс орталығы мен ірі қалада шығармашылық индустрия орталықтарын қалыптастыру, қатысушыларға өз өнімдерін коммерцияландыру мәселелері бойынша көмек көрсету жөнінде нақты міндет қойған еді.*

Мемлекет басшысы Қасым-Жомарт Тоқаевтың «Әділетті Қазақстанның эко­­номикалық бағдары» атты Қазақстан хал­қына Жолдауында: «Қазіргі заманда азаматтардың шығармашылық әлеуетіне және зияткерлік капиталына арқа сү­­­йей­­­тін «креативті өндіріс» салалары шы­­найы инклюзивті экономиканы дамы­­­­тудың қайнар көзі саналады. Бұл аз десе­­­ңіз, креативті экономика дарынды әрі шы­ғар­машыл адамдарды өзіне тар­­­­татын ірі қалалардың дамуына ықпал ету­­­ші күшке айналуда. Қазақстанда бұл сала әлі дамымаған. Креативті индус­­­­трияның ішкі жалпы өнімдегі үлесі бір пайызға да жетпейді, жұмыспен қамту саласындағы үлесі өте төмен. Дегенмен дарынымен бүкіл әлемді мойындатып жүрген отан­дастарымыз аз емес. Біз елі­міз­де креа­­­тивті экономиканың жан-жақты дамуы­­на барлық жағдайды жа­­­­сауы­мыз керек. Соның ішінде зият­­­­­кер­­­­лік меншікті қор­ғайтын құқық­тық тәсілдер қажет. Бұл – өте маңызды мәселе» деген еді.

Қазір креативті индустрия орталық­­тары 3 ірі қалада (Астана, Алматы, Шым­­кент) шоғырланған, ал өңірлер на­­­­зардан тыс қалып отыр.  Сондықтан да Мемле­­­кет басшысы «Креативті ин­­­­дус­трия субъектілері өндіріс ерекше­­­лігіне байла­­ныс­­ы кәсіпкерлікті қолдау бағдар­л­амаларына толық қатыса алмай­­­ды, қар­жы­­лай көмек те ала алмайды. Оларға қол­­­­­­дау көрсетуге арналған шара­лардың жеке топтамасын әзірлеу қажет деп са­наймын» деген болатын.

Одан басқа, Мемлекет басшысы қыр­күйек айындағы Жолдауында Үкімет алдына бірқатар жаңа міндет қойды. Оның ішінде Мәдениет және ақпарат министрлігіне креативті индустрияны дамытуды қолға алуды тапсырды. Шы­ғар­машылық индустрия, креативті эко­номика немесе білім экономикасы – бұл, ең алдымен, идеялар мен тех­­­­­но­­­­­­­логия­лар негізінде дамитын зия­ткер­лік қызметпен тығыз байланысатын эконо­мика секто­ры. Бұл уәкілетті орган ре­тінде министр­лік жұ­мы­­сының ең негізгі бағыты.

Жақында өткен баспасөз мәслиха­тында  Мәдениет және ақпарат министрі Аида Балаева еліміздегі креативті ин­­дустрияны дамыту бағытында атқары­лып жатқан жұмыстар туралы баяндап, онда сала басшысы креативті дамытуды тек пайда үшін  қарастырмау керегін айтты.

«Біріккен Ұлттар Ұйымының бая­н­­да­­­масына сәйкес, шығармашылық және мәдени салалар қоғамымыздың инклю­зивті және тұрақты дамуымызға айтар­лықтай әсер береді. Атқаратын жұмыс көп. Креативті экономика дамып, өр­­­кен­­дегенімен, біз оның даму барысын қазір ғана мемлекеттік дең­гей­де қарас­тырып, жеделдетуді қолға ал­­дық. Қазақ­стан экономикасына креа­тив­ті индус­трия­­­лардың үлесін ұл­­­ғайтуды 2025 жылы 5%-ға (2023 жылы – 4,07%, 2024 жылы – 4,53%), креативті индустрия­ларда жұ­мыс­пен қамтуды 2025 жылы 4%-ға дейін арттыруды (2023 жылы – 3,8%, 2024 жы­лы – 3,9%) жоспар­­­­лап отырмыз, креа­­тивті индус­­триядағы шағын және орта бизнестің үлесі 2025 жылға қарай 1,5 есеге ұлғаяды (2023 жылы – 66 мың, 2024 жылы – 73 мың). Оған қоса, осы уа­қыт­қа дейін креативті технология­лар­­ды дамыту есе­бінен отыз мыңнан астам жаңа жұ­мыс орындарын құру жос­пар­­­­ланып отыр. Ал креативті индустрия­лар өнім­дерінің экспорты екі жүз млн дол­ларға дейін өсе­ді», – деді Аида Балаева.

Министрдің сөзінше, креативті индустрия – біздің өңірлерімізді де, тұ­тастай алғанда елімізді де дамытудың кешенді шарасы. Ал медиа, мәдениет пен креативті саланы біріктіру кешенді және жүйелі жұмыс атқаруға мүмкіндік береді. Басты міндет – осы бағытты да­мыту жөніндегі қызметтің тиімділігін арттыру үшін барынша күш-жігер салу.

Президент Қасым-Жомарт Тоқаев экономика үшін аса қажетті креативті индустрияны қолға алуды осыдан бір­­неше жыл бұрын айтқан. Қазір сол бас­та­ма ел игілігі үшін маңыздылығын кө­рсетіп отыр. Мәселен, Үкімет 2021-2025 жылдарға арналған Шығармашылық индустрияны дамыту тұжырымдамасын бекітіп, жүзеге асыруды бастап, оған қа­­тысты қызметтің 43 түрін белгіледі. Нәти­жесінде, ел бойынша 95 мың адам жұмыс­пен қамтылып, 32 мың кәсіп­­­кер­дің жұ­мы­сы жанданған. Жақында шы­ғар­­ма­шылық жобалардың питчингтері, соның ішінде оқу семинарлары өткізілді. Оған 200-ден астам адам қатысты. Бұған қоса, білім беру, сәулет және қала құры­лысы, ІТ сынды салаларда 5-тен астам жо­­ба қар­­жыландырылып, 70 млн теңге­­ден астам жеке инвестиция тар­тылған екен.

Белгілі продюсер Ерболат Беделхан креативті индустрияны дамыту үшін бағдар­ла­ма қа­был­дау керегін айтады. «Әлемдегі мықты, та­нымал музыканың 70 пайы­зын жазатын Швецияның жеті-ақ миллион хал­қы бар. Сондықтан да солар сияқты біз де бағ­дар­лама, ұлт­тық бағдарлама қабылдауымыз керек. Соны­мен қатар нарық қалыптастыру керек. Ал нарық болса, біздің экс­порттауға де­ген мүм­кін­дігі­міз ашылады», – дейді ол.

Бүгінде екінші деңгейлі банктер (Forte, Jusan) мен BI Group құрылыс ком­паниясы білім беру, сәулет және қала құрылысы, ІТ салаларда 5-тен астам жо­­­ба­ны қаржыландырып, 70 млн теңгеден астам жеке инвестиция тарты­­лыпты. Қа­­зір бұл индустрияның әлемдік нарық­­тағы көлемі 104,2 млрд долларға бағала­на­ды, ал шығармашылық салалардың капи­­талдануы 2 трлн доллардан асады. Жыл сайын көрсеткіш тағы 15%-ға өсуде.

**ТҮЙІН:**

**Бүгінде көптеген дамыған мемлекет креа­­­тивті индустрия  ар­қылы туризм, сау­да, білім беру секілді сала­­­лар­ды да қатар дамытып отыр. Мысалы, Ұлы­британия үкі­метінің 2020 жылғы мәлі­­­меті бойын­ша, креативті са­лалар эконо­микасы 2018 жылы жылғыға қара­ған­да 7,4 пайыз өс­­кен, бұл жалпы эко­номиканың өсу қар­­­­­қынынан 5 есе көп. Со­нымен қатар шығар­ма­шылық са­­­ла­ларда, әдетте табыс орташадан жоғары, мысалы, шығарма­шы­лық сала­лар­дағы жа­лақы мен АҚШ-тағы же­ке сектордағы орташа жа­лақы ара­сында 34,9 пайыз айыр­машылық бай­қа­лса, Аустралияда да шығармашылық жұмыс­шы­лар­дың орта­­ша табысы елдегі орташа табыстан 31 па­йызға жоғары екен. Тағы бір маңызды фактор – креа­тивті экономика кез келген қоғамдастық үшін са­лыстырмалы түрде қол­жетімді, өйткені ол нақты та­биғи ресурстарды, қолайлы географиялық орын­­­­ды немесе бәсекелестік артық­­­шы­лықтың басқа сырт­­қы факторларын қа­жет етпейді. Ол үшін тек білім мен та­лант қажет. Мемле­кеттің де өз кезегінде бұл салаға айрықша қолдау көрсетуге мүдделі болып отырғаны қуантады.**